2023 m. Dakaro ralis

2023 m. Dakaro ralis – 45-asis Dakaro ralis, kuris vyks 2022 m. gruodžio 31 d. – 2023 m. sausio 15 d. Saudo Arabijoje. Tai ketvirtasis Dakaro ralis Saudo Arabijoje ir antrasis kartas kai Dakaro ralis yra FIA ralio kroso pasaulio čempionato (W2RC) pirmasis etapas.

Preliminarus varžybų maršrutas buvo pristatytas 2022 m. birželio 5 d. Maršrutas prasidės „Pajūrio stovykloje“ netoli Janbu, Raudonosios jūros pakrantėje, ir finišuos Damame, Persijos įlankos pakrantėje. Maršrutas šiemet grįžta į Tuščiąjį kvartalą, jame vyks trys etapai, tame tarpe maratono etapas. Maršrute bus 5000 kilometrų greičio ruožų, tame tarpe 70% naujų trasų, ir mažiau pervažiavimų. Detalesnę trasą organizatoriai atskleis lapkritį. Maršrutą organizatoriai apibūdino kaip ilgesnį, sunkesnį ir su daugiau kopų.

Po ilgos pertraukos Dakare nedalyvaus ilgametė lyderė „KamAZ-Master“ komanda. Pagrindine to priežastimi komandos atstovai įvardijo nesutikimą pasirašyti FIA pateikiamos anketos, smerkiančios Rusijos agresiją Ukrainoje. Tuo pačiu komanda patyrė daug finansinių nuostolių dėl „Kamaz“ gamyklai skirtų ekonominių sankcijų..

Tvarkaraštis
 Registracija į ralį vyksta nuo 2022 m. birželio 6 d. iki spalio 31 d.
 Administracinės ir techninės patikros 2022 m. lapkričio 28–30 d. Castellet trasoje
 2022 m. gruodžio 27-28 d. atvykimas į Saudo Arabiją
 2022 m. gruodžio 29 d. technikos ruošimas ir testavimas
 2022 m. gruodžio 29-30 d. galutinės administracinės ir techninės patikros 
 2022 m. gruodžio 31 d. – starto pakyla ir Prologo etapas
 2023 m. sausio 1 d. lenktynių startas
 2023 m. sausio 15 d. lenktynių finišas ir finišo pakyla

Pakitimai
Šių metų renginyje bus keli pakitimai:

 Skaitmeninės kelio knygos visiems dalyviams, įskaitant motociklus.
 Laiko bonusai motociklininkams, atidarantiems etapą.
 „Veidrodiniai maršrutai“ – norint sumažinti dalyvių kiekį maršruto trasoje, kai kurie etapai bus padalinti į „A ir B maršrutus“, kuriuose bus skirtingi „paėmimo“ taškai, kurie bus paskirti atsitiktiu būdu.
 Nebus neutralizacijų T1 ir T2 kategorijų automobiliams – etapo metu pertraukų nebus.
 Etapo starto tvarka – pirmasis sunkvežimis startuos 45-oje starto pozicijoje. 40 pirmųjų vairuotojų negalės pasirinkti starto pozicijos.
 „Dakar Classic“ važiuos atskiru maršrutu, sudarytu iš 13 etapų, įskaitant 2 maratonus. Bus nauja vidutinio greičio grupė mažiau galingiems automobiliams.
 Bus skatinami „sintetiniai ir bio degalai“. Tikimasi, kad elitiniai vairuotojai iki 2026 m. jau varžysis su mažai orą teršiančiais prototipais.

Lietuviai Dakaro ralyje
Informacija apie Dakare dalyvaujančius lietuvius.
 Arūnas Gelažninkas pardavė savo Husqvarna 450 Rally Replica. Tikėtina kad dalyvaus motobagių klasėje kaip šturmanas, motobagį vairuos žmona Emilija.
 Benediktas Vanagas suremontavo Toyota Gazoo Racing Hilux po pernykčšio Dakaro ralio avarijos, ir buvo manoma kad juo vėl startuos T1+ kategorijoje. Tačiau lapkričio 15 d. B.Vanagas pristatė visiškai naują Toyota GR DKR Hilux T1+ automobilį, su kuriuo startuos šiame ralyje. 2022 m. birželio 28 d. Benediktas pranešė, kad baigė bendradarbiavimą su šturmanu Filipe Palmeiro. Naujuoju lietuvio šturmano tapo estas Kuldar Sikk.
 Vaidotas Žala birželio mėn. turėjo nesutarimų su LASF, tačiau pareiškė kad dalyvaus Dakaro ralyje bet kokiu atveju. Rugpjūčio mėn. apribojimai buvo panaikinti. V.Žala siekė parduoti savo Xraid Mini John Cooper Works Rally iškart po praėjusio ralio pabaigos, ir atnaujinti techniką labiau konkurencingu automobiliu. Birželio pabaigoje Mini buvo parduotas, o V.Žala patvirtino kad vyksta ruoša sekančiam Dakaro raliui. 2022 m. rugpjūčio 25 d. V. Žala pristatė savo naują automobilį šiam raliui – tai bus naujas gamyklinės Prodrive komandos Hunter T1+ visureigis. V.Žalos automobilis bus vienas iš keturių Hunter bolidų šių metų ralyje, ir turės pilną Prodrive komandos techninį aptarnavimą. Pernai metų ralyje Sébastien Loeb analogišku automobiliu laimėjo du greičio ruožus ir užėmė antrąją vietą galutinėje įskaitoje. Kas bus V.Žalos šturmanas – paaiškės rudenį. 

 Antanas Juknevičius pardavė savo Toyota Hilux Overdrive 2016 IRS, ir pranešė kad aktyviai ieško modernesnio automobilio šiam Dakaro raliui. Visgi 2022 m. spalio 25 d. lenktynininkas pranešė, kad neradus konkurencingo automobilio, šių metų lenktynėse nedalyvaus. A.Juknevičiaus manymu tik T1+ klasės automobiliai bus konkurencingi šiame ir ateinančiuose Dakaro raliuose. 

 Du keturračių lenktynininkai, norintys dalyvauti ralyje pirmą kartą – Antanas Kanopkinas bei Adomas Gančierius atskleidė, kad pateikė paraiškas į šių metų ralį, tačiau gavo neigiamą atsakymą, motyvuojant tuo, kad jau yra per daug norinčių.

 Laisvydas Kancius planuoja vėl startuoti su ta pačia komanda ir ta pačia technika.

 2022 m. Dakare debiutavęs sunkvežimio ekipažas startuos ir 2023 m. Vaidoto Paškevičiaus, Slavomir Volkov ir Tomo Gužausko ekipažas vadinsis „Constra Racing“ ir dalyvaus su tuo pačiu „Tatra“ sunkvežimiu.

Šaltiniai

Nuorodos 
 Oficiali ralio svetainė

Šaltiniai 

Dakaro ralis pagal metus
2023 sporte